CELEX: 32015R0741
Language: ro
Date: 2015-05-08 00:00:00
Title: Regulamentul de punere în aplicare (UE) 2015/741 al Comisiei din 8 mai 2015 de modificare a Regulamentului de punere în aplicare (UE) nr. 737/2012 privind protecția anumitor stocuri în Marea Celtică

9.5.2015   
            
            
               RO
            
            
               Jurnalul Oficial al Uniunii Europene
            
            
               L 118/1
            
         REGULAMENTUL DE PUNERE ÎN APLICARE (UE) 2015/741 AL COMISIEI
   din 8 mai 2015
   de modificare a Regulamentului de punere în aplicare (UE) nr. 737/2012 privind protecția anumitor stocuri în Marea Celtică
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (1), în special articolul 45 alineatul (1),
   întrucât:
   
               (1)
            
            
               În conformitate cu Regulamentul (UE) nr. 1380/2013 al Parlamentului European și al Consiliului (2), politica comună în domeniul pescuitului are drept obiectiv eliminarea treptată a capturilor aruncate înapoi în mare, luând în considerare cele mai bune avize științifice disponibile, prin evitarea și reducerea, pe cât posibil, a capturilor nedorite.
            
         
               (2)
            
            
               Articolul 45 alineatul (1) din Regulamentul (CE) nr. 850/98 prevede că, în cazul în care conservarea populațiilor de organisme marine reclamă întreprinderea unor acțiuni imediate, Comisia poate, în plus față de respectivul regulament sau prin derogare de la acesta, să adopte orice măsuri necesare.
            
         
               (3)
            
            
               În conformitate cu dispozițiile Regulamentului (UE) nr. 1380/2013, este adecvat să se încurajeze consolidarea selectivității bazate pe rezultate.
            
         
               (4)
            
            
               Un stoc cu o gamă largă de clase de vârstă și un potențial reproductiv suficient este mai rezistent la exploatare și, prin urmare, are mai multe șanse să atingă nivelul producției maxime durabile și să se mențină la nivelul respectiv. Ca urmare a unei selectivități necorespunzătoare, în Marea Celtică, cantități importante de puiet de pește au fost aruncate înapoi în mare. Îmbunătățirea selectivității va permite dezvoltarea unor structuri compuse din clase multianuale.
            
         
               (5)
            
            
               Avizul emis de Consiliul Internațional pentru Explorarea Apelor Maritime (ICES) în iunie 2013 arată că măsurile luate până în prezent pentru a remedia starea de conservare a speciilor din familia Gadidae nu sunt suficiente și solicită reducerea considerabilă a posibilităților de pescuit. Pentru eglefin, de exemplu, ICES afirmă că „recrutările din 2012 au fost cele mai scăzute din seria cronologică”.
            
         
               (6)
            
            
               În ceea ce privește merlanul din Marea Celtică, ICES semnalează că, în continuare, sunt aruncate înapoi în mare cantități importante de pești în vârstă de un an sau doi ani. În ceea ce privește codul, recrutările din 2014, mult mai mari decât media, vor alimenta zonele de pescuit la începutul anului 2015. În ceea ce privește eglefinul, ICES precizează că, dacă nu se iau măsuri suplimentare pentru reducerea aruncării înapoi în mare a capturilor, este de așteptat ca populația numeroasă din 2013 să fie aruncată înapoi în mare în 2014 și 2015.
            
         
               (7)
            
            
               În special în ceea ce privește eglefinul, este bine cunoscut faptul că recrutarea prezintă fluctuații, prin urmare ar trebui să se profite de perioadele cu recrutări importante. ICES afirmă că „gestionarea ar trebui să se concentreze pe îmbunătățirea selecționării eglefinului în zona mixtă de pescuit” și că „ar trebui luate în considerare măsuri tehnice suplimentare în vederea reducerii aruncării înapoi în mare a capturilor accidentale de pești din cohorta 2013. Aceste măsuri ar putea include creșterea dimensiunii ochiurilor la panourile de plasă cu ochiuri pătrate și/sau creșterea dimensiunii ochiurilor pentru pescăriile de Gadidae care au ca specie-țintă eglefinul”. Cu alte cuvinte, puietul de cod și de eglefin va fi în continuare aruncat în mare dacă nu se iau măsuri imediate.
            
         
               (8)
            
            
               Prin urmare, este necesar ca, în plus față de măsurile luate deja prin Regulamentul de punere în aplicare (UE) nr. 737/2012 al Comisiei (3), să se adopte imediat măsuri de selectivitate consolidate, pentru a asigura reducerea considerabilă a ratei de aruncare înapoi în mare a capturilor și a permite puietului să crească, să se reproducă și să contribuie la viitoarele capturi.
            
         
               (9)
            
            
               Așadar, în vederea conservării stocurilor de eglefin, cod și merlan din Marea Celtică, se impun acțiuni imediate.
            
         
               (10)
            
            
               Prin urmare, este adecvat să se prevadă posibilitatea de a utiliza o unealtă diferită de cea prevăzută în Regulamentul (CE) nr. 850/98, în cazul în care Comitetul științific, tehnic și economic pentru pescuit (CSTEP) estimează că acest lucru va duce la un nivel de selectivitate identic sau sporit pentru peștii din familia Gadidae (și anume cod, eglefin și merlan) capturați în cadrul unor zone mixte de pescuit de specii demersale în Marea Celtică (diviziunile ICES VIIf, VIIg și partea din diviziunea VIIj care se întinde la nord de paralela 50° latitudine nordică și la est de meridianul 11° latitudine vestică).
            
         
               (11)
            
            
               Analizele științifice arată că utilizarea panourilor de plasă cu ochiuri pătrate cu o dimensiune a ochiurilor mai mare decât cea folosită în prezent ar afecta în mod disproporționat activitatea de pescuit de mici dimensiuni care are ca specie-țintă merlanul din zona situată la est de meridianul de 8° longitudine vestică. Având în vedere suprapunerea limitată a zonelor de distribuție a codului și eglefinului din Marea Celtică, continuarea aplicării măsurilor prevăzute în Regulamentul de punere în aplicare (UE) nr. 737/2012 s-a dovedit a avea un impact acceptabil pentru cod și eglefin, menținând în același timp activitatea de pescuit în zona respectivă.
            
         
               (12)
            
            
               La 16 decembrie 2014, Consiliul și Comisia au convenit asupra necesității de a consolida măsurile de selectivitate prevăzute în Regulamentul de punere în aplicare (UE) nr. 737/2012.
            
         
               (13)
            
            
               Măsurile prevăzute de prezentul regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Articolul 2 din Regulamentul de punere în aplicare (UE) nr. 737/2012 se modifică după cum urmează:
   
               1.
            
            
               Alineatul (1) se înlocuiește cu următorul text:
               „(1)   Prin derogare de la articolul 7 alineatul (1) litera (a) din Regulamentul (CE) nr. 850/98, navele de pescuit care utilizează un sac de traul cu o dimensiune a ochiurilor cuprinsă între 70 și 119 mm trebuie să utilizeze un panou de plasă cu ochiuri pătrate cu o dimensiune a ochiurilor de cel puțin 120 milimetri.”
            
         
               2.
            
            
               Se adaugă următoarele alineate (3), (4), (5) și (6):
               „(3)   Prin derogare de la alineatul (2), panoul de plasă cu ochiuri pătrate poate fi plasat la o distanță mai mare de sacul traulului în cazul în care, conform evaluării Comitetului științific, tehnic și economic pentru pescuit (CSTEP), o altă combinație de unelte și dispozitive prezintă caracteristici de selectivitate similare sau mai ridicate pentru cod, eglefin și merlan.
               (4)   Prin derogare de la alineatul (1), navele de pescuit care utilizează un sac de traul cu dimensiunea ochiurilor cuprinsă între 70 și 119 mm pot utiliza, în locul unui panou de plasă cu ochiuri pătrate cu o dimensiune a ochiurilor de cel puțin 120 milimetri, o unealtă sau un dispozitiv evaluate de Comitetul științific, tehnic și economic pentru pescuit (CSTEP) ca având caracteristici de selectivitate similare sau mai ridicate pentru cod, eglefin și merlan.
               (5)   Prin derogare de la alineatul (1), navele care utilizează un sac de traul cu dimensiunea ochiurilor cuprinsă între 70 și 119 mm și ale căror capturi în cursul unei ieșiri la pescuit în zona situată la est de meridianul de 8° longitudine vestică din Marea Celtică constau în proporție de cel puțin 55 % din merlan pot să utilizeze un panou de plasă cu ochiuri pătrate cu o dimensiune a ochiurilor de cel puțin 100 milimetri în cazul în care utilizează traule de fund sau plase pungă cu o dimensiune unică a ochiurilor egală cu sau mai mare de 100 milimetri.
               (6)   Navele de pescuit care fac apel la derogările menționate la alineatele (3), (4) și (5) trebuie să fi obținut o autorizație de pescuit specifică din partea statului membru de pavilion înainte de a ieși în larg. Statul membru de pavilion examinează cererile de autorizare în conformitate cu articolul 7 din Regulamentul (CE) nr. 1224/2009 al Consiliului (4) și cu articolele 4 și 5 din Regulamentul de punere în aplicare (UE) nr. 404/2011 al Comisiei (5).
               
                  (4)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1)."
						
               
                  (5)  Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1).”"
						
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 29 mai 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 mai 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 125, 27.4.1998, p. 1.
   
      (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (3)  Regulamentul de punere în aplicare (UE) nr. 737/2012 al Comisiei din 14 august 2012 privind protecția anumitor stocuri în Marea Celtică (JO L 218, 15.8.2012, p. 8).